作者:李紳
標題:過梅裡七首家於無錫四十載今敝廬數堵猶存今列題於後：憶東郭居
內容:昔餘過稚齒，從師昧知奧。徒懷利物心，不獲藏身寶。曳婁一縫掖，出處勞昏早。醒醉迷啜哺，衣裳辨顛倒。忠誠貫白日，直已憑蒼昊。捲舌墮讒諛，驚波息行潦。衰禽識舊木，疲馬知歸道。楊柳長庭柯，蘭荃覆階草。旌旄光裡舍，騎服歡妻嫂。綠鬢絕新知，蒼須稀舊老。冠緌身忝貴，齋沐心常禱。笙磬諒諧和，庭除還灑掃。棲遲還竹巷，物役浸江島。倏忽變星霜，悲傷滿衷抱。